**Mark. 16:1-8**

**“Bewend verbaas in verwonderde ekstase – Jesus se graf is leeg!”**

*Andries Burger, GK Pinetown, 01 Maart 2020*

*Sing: Lied 422:1, 2, 3; Lied 417:1, 2; “Ek weet verseker.” Lied 421:1, 2, 3*

Kinders

**<<Lees Mark. 16:1-8>>**

Nou waarom sê ek dat ek die hele hoofstuk lees en dan hou ek op na v. 8?

Omdat dit is waar die hoofstuk eintlik ophou. Laat ek verduidelik...

Die enigste manier waarop hulle destyds oorspronklike dokumente kon dupliseer vir verspreiding, was dat mense dit met die hand oorgeskryf het.

Party keer het die oorskrywers dan per ongeluk iets anders oorgeskryf of uitgelaat. Ander kere het hulle gedink iets kom kort en dan het hulle dit bygevoeg.

Om nou te weet wat die mees waarskynlike oorspronklike weergawe was, word al die kopieë wat ons het sorgvuldig bestudeer en met mekaar vergelyk.

Dit geld nie net vir die Bybel nie, maar vir al sulke baie ou geskrifte. Neem bv. die Griekse filosowe waarvan mens baie hoor - Plato se geskrifte word so saamgestel uit 7 dokumente waarvan die oudste een 700 jaar na Plato oorgeskryf is, en Aristoteles se werk is afgelei uit 40 dokumente waarvan die oudste een ŉ 1400 na Aristoteles oorgeskryf is.

Ons verstaan van die mees oorspronklike teks van die Bybel is baie sekerder – dit kom na die bestudering van 5800 Griekse kopieë, 10 000 Latynse kopieë en 9 800 kopieë in ander tale. Die oudste kopieë is maar 29 na 100 jaar na Christus oorgeskryf.

Uit hierdie ondersoeke is dit duidelik dat verse 9 tot 20 deur die oorskrywers bygevoeg is by die oorspronklike. Meeste Bybels, selfs die 1933 OAV, het ŉ voetnota by wat dit so aandui.

Die oorskrywer wat dit gedoen het, het darem nie sy eie stories uitgedink nie maar meestal uit die ander evangelies en uit handelinge dele geneem en hier bygevoeg.

Maar die feit bly staan – van v. 9 af verder was nie deel van dit wat Markus onder inspirasie van die Heilige Gees geskryf het nie

– en daarom nie regtig deel van die Bybel nie en daarom gaan ek nie daarop fokus nie.

Markus skryf oor Jesus se opstanding.

Jesus se opstanding uit die dood is nie net maar nog ŉ deel van die evangelie nie,

dit is die glorieryke hoof moment daarvan, dit is die ankerpunt van ons verlossing, dit is die waarborg van ewige lewe met God.

Dit is nie ŉ naskrif op Jesus se lewe nie,

dit is die klimaks van sy verlossingswerk – so en nog beter is dit al beskryf.

Sy opstanding uit die dood is die bewys dat alles wat Hy gedoen en gesê het die waarheid was.

As Hy nie fisies en liggaamlik uit die dood opgestaan het nie, sou Hy net nog ŉ fanatieke Jood gewees het wat half van sy kop af was. Om te sê Hy gaan uit die dood opstaan en dit dan te doen – dit bewys dat Hy God is, dat Hy die Verlosser, die Messias is.

Natuurlik is sy kruisdood verskriklik belangrik want dit is daar waar Hy die sondeskuld van die wêreld finaal op Hom geneem en daarvoor betaal het.

Maar sonder sy opstanding sou Hy net maar nog ŉ tragiese slagoffer gewees het wat aan ŉ houtkruis deur die dood getroef was.

Paulus skryf in 1 Kor. 15:14 dat al die prediking van Jesus nutteloos sou gewees het as Jesus nie opgestaan het nie.

Sonder Jesus se opstanding sou ook gelowiges nog dood gevange gewees het in sonde en vir ewig verlore.

Pas op dus vir die wolwe in skaapsklere wat sê dat Jesus nie fisies opgestaan het nie –

as dit waar was – dan kan ons maar deure toemaak en huis toe gaan, aangaan met ons sondige aardse lewens totdat ons uiteindelik verhuis na die ewige poel van helse vuur.

Dit is hoe belangrik Jesus se opstanding uit die dood is – alles hang daarvan af.

Die bewyse van Jesus se opstanding is sonder twyfel.

Omstandigheidsgetuienis soos die leë graf (wat nog nooit ontken is nie), en dan die horde ooggetuies wat Hom gesien het, met Hom self gepraat het, aan Hom gevat het, saam met Hom geëet het.

Alhoewel Markus dit nie opgeskryf het nie, dit is duidelik in Matteus, Lukas, Johannes, Handelinge en veral ook Paulus se 1 Kor. 15.

Uit Markus se baie kort beskrywing is dit duidelik dat die vrouens nie verwag het dat Jesus uit die dood sou opstaan nie.

Volgens die Joodse gebruik wou hulle Jesus se lyk met kruie gaan vryf sodat dit nie so sleg sal ruik terwyl dit ontbind nie. Hulle het sy lyk in daardie graf verwag.

Jy kan jou hulle verbasing nie indink nie...

Daar is ŉ paar dinge wat ons moet raaksien in hierdie gebeure

Eerstens die plek waar hulle is – by ŉ graf in ŉ begraafplaas.

Enige begraafplaas en enige graf bevestig die onnatuurlikheid van die dood. God het die Skepping en die mens gemaak om te lewe en te jubel – maar die einde van alles is die dood wat die laaste sê het.

Besef jy dat indien Jesus nie gou kom nie dat ek en jy ook sekerlik sal sterf en ons lyke sal ontbind?

Dit herinner ons aan die tweede ding om raak te sien, die gruwel van die sonde.

Want dit is die sonde wat gelei het tot die dood, dit is oor sonde dat die dood die laaste sê het. Die verskrikking van die dood van jou geliefdes is daar omdat alle mense van alle tye teen God rebelleer in sonde.

ŉ Derde ding om nie te mis nie, is dat hierdie nie net enige graf is nie, dit is Jesus Christus se graf, Hy wat self geen sonde gehad en gedoen het nie.

Herken jy die grusaamheid dat jy en ek deur ons sonde die oorsaak is van die dood van God se Seun?

Herken jy die liefde van God die Vader vir jou en my wat sy Seun laat vermoor het terwille van ons sonde? Wat van Genesis al af sy plan om dit te laat gebeur noukeurig in uitgevoering laat gaan het?

Herken jy die liefde van Christus wat self sy lewe aflê sodat elkeen wat glo se sondeskuld betaal kan word en ons weer vrede met God kan hê en sy kinders kan wees?

O, maar die vierde en wonderlikste om raak te sien, is dat hierdie graf leeg is, dat daar nie ŉ dooie Jesus in is nie!

Hulle was nie by die verkeerde graf nie – dit is die graf van Jesus van Nasarenet.

Sy liggaam was nie gesteel nie – hulle sou dit mos dadelik gewys het as bewys teen die dissipels se boodskap van opstanding.

God stuur ŉ boodskapper, ŉ engel om te kom bevestig dat wat Jesus self gesê het sou gebeur, toe wel gebeur het –

God het Jesus uit die dood opgewek.

Jesus Christus het die dood oorwin, die laaste vyand is verslaan –

die dood hou geen verskikking meer in nie, want Hy het die dood se angel uitgetrek,

die slang het Hom aan die hakskeen gebyt maar Hy het sy kop vermorsel en sy leë graf is die glorieryke bewys daarvan.

Daar is ŉ vyfde is die troosryke uitkoms wat ons ook moet raaksien want dit verander ons hele lewe –

omdat Jesus se graf leeg is, sal elkeen wat in Jesus sterf se grafte ook leeg wees –

omdat Jesus uit die dood opgestaan het, sal elkeen wat in Hom glo ook tot die ewige lewe opstaan – net soos Jesus het.

Nadat die vroue gesien het en gehoor het, kry hulle ŉ opdrag van die Here af deur sy gestuurde boodskapper, die engel,

Gaan en vertel – vir die dissipels en spesifiek vir Petrus.

Moenie die beste nuus in die ewige geskiedenis van die mens stil vir julleself hou nie.

Gaan en vertel...

Dit waarna Adam uitgesien het toe hy sy vrou Eva genoem het, waarna Eva uitgesien het toe sy haar eerste seun in die wêreld gebring het, wat God aan Abraham beloof het en waarna hy so verlang het, wat die profete gesê het sal gebeur –

dit wat God nog altyd wou doen van voor die skepping af – dit het gebeur.

God se Seun, Jesus Christus het die oorwinning behaal!

Vir ŉ kort rukkie het dit dalk gelyk asof alles tevergeefs was, maar kyk, sy graf is leeg, Hy het oorwin, dit het gebeur, gaan en vertel...

Gaan vertel vir al die dissipels – en in die besonder vir Petrus.

Elkeen moet dit hoor, maar maak baie seker dat die een wat nie net weggehardloop het nie, maar wat Jesus openlik en vloekend verloën het, ook die wonderlike nuus kry.

Elkeen moet hoor, maar veral hulle wat platgeslaan en moedeloos is in hulle eie sonde worsteling.

My liewe broer en suster, as jy sonder hoop deur die lewe strompel – kyk en sien dat Jesus se graf leeg is, Hy het vir jou oorwin as jy maar net jou volle vertroue in Hom stel. Hou aan worstel – maar weet verseker dat Hy reeds jou finale oorwinning in Hom verseker het.

Sy oorwinning, sy triomf, sy vrede en sy saligheid is joune wat in Hom is deur geloof.

Hoe spartelend hierdie lewe ook al mog wees, dit sal verbygaan, die donker in jou lewe sal deurbreek word met sy oorwinnende lig.

Hy het die donker van sonde en dood oorwin, sy graf is leeg, Hy is in die lig van lewe en so sal dit ook vir jou wees wat in Hom is deur geloof.

Gaan en vertel is hulle opdrag, maar wat sê Markus het hulle gedoen?

Ons weet uit die ander dele van die Bybel dat hulle wel gaan vertel het, maar Markus gaan nie tot daar nie, Hy stop voordat hulle tot verhaal kan kom.

Hy stop terwyl die vroue nog stomgeslaan is oor dit wat hulle gesien en gehoor het.

Markus eindig regtig baie stomp – geen wonder dat hy die “stomp vingertjie” genoem word nie

Die woorde wat Markus gebruik fokus nie op ŉ bangheid soos om bang te wees vir ŉ spinnekop of ŉ slang of ŉ moordenaar nie.

Daar is iets daarvan in maar hulle is bewend en verward, stomgeslaan in ekstatiese verwondering en tog ook in onsekerheid.

En daar los Markus ons sonder om te vertel wat verder gebeur het toe hulle uiteindelik tot verhaal gekom het.

Waarom? Wat wil Hy daarmee bereik?

So ŉ einde pas nogal by sy styl en dit pas by die rede wat Hy reg in die begin gegee het waarom hy die evangelie opgeskryf het – Mark. 1:1, “1*Die evangelie van Jesus Christus, die Seun van God, begin só:”*

Hoe het die evangelie begin? Soos wat Markus beskryf het, tot by die leë graf is die begin.

En na die leë graf, so het dit verder gegaan...

Die belangriker vraag is wat is die gevolge van so ‘n “stomp” einde?

Markus se stomp vingertjie konfronteer elke leser en hoorder met die vraag oor jou eie reaksie op die leë graf.

Aanvaar jy dit as waarheid? Selfs al skrei dit in teen enigiets en alles wat ons van die wetenskap weet?

Laat ek dadelik waarsku, of liewer laat ek jou vertel en herhinner aan God se waarskuwing deur Paulus in Rom. 10:9. Dat om gered te word van die helse dood moet jy met jou mond ons Here Jesus bely en met jou hart moet jy glo dat God Hom uit die dood opgewek het.

Weet verseker dat die jy ’n helse prys sal betaal wanneer jy Jesus Christus en sy opstanding uit die dood minag of verwerp...

En as jy die getuienis van sy opstanding aanvaar en met jou hart glo?

Pas dan op dat dit nie vir jou alledaags word nie, dat ander dinge in hierdie ou lewe belangrikes is, soos jou ekssamenuitslae, jou spankeuse, jou salarid, mense se respek vir jou, , maak maar jou lysie...

Pasop dat dinge in hierdie lewe nie groter impak het op jou gemoed en jou gedagtes en op jou besluite nie, as Jesus se opstanding.

Ken jy en koester jy sy opstanding in verwondering en ekstase?

Is dit met ’n opgewondeheid wat jy ook op die eerste dag van die week saam ander bymekaarkom in die herinnering dat “Die Here het opgestaan!”

Hoe verander Jesus se opstanding jou lewe?

In Kol. 3:1-2 leer Paulus dat ons saam met Christus opgewek is en dat ons daarom die dinge moet soek waar Hy is – die Koninkryk van God. Dat ons daaraan moet dink en nie aan dit hier op aarde nie...

Waaraan dink ons wanneer ons of iemand na aan ons siek is of swaarkry – net aan die hartseer en lyding in hierdie lewe, of aan ons en hulle geloof en hoe die swaarkry ons geloof beproef.

Bid ons vir uitkoms in kos en gesondheid of bid ons ook vir groei in geloof en vrede in Chirstus?

Paulus gaan verder in daardie hoofstuk dat ons moet ophou met die fokus en die gebruike van ons sondige natuur en die wêreld, maar dat ons in Chrsitus moet lewe omdat ons saam met Hom opgewek is.

Dat ons nie meer vir onsself lewe nie maar vir Hom wat vir ons gesterf en opgestaan het...

Jesus se opstanding roep ons op om die sonde teen te staan en te lewe soos ’n kind van God wat saam Jesus ut die dood opgewek is.

Is jy ’n Christen, ‘n dissipel van Jesus Christus?

Is dit dan duidelik dat jy ’n nuwe opstandingslewe in Christus lewe?

Kan mens dit agterkom uit dit waarmee jy jouself besig hou, die manier hoe jy reageer teenoor ander in die lewe – by die huis, die skool, die werk, op die pad, langs die sportveld.

Hoe sou dit lyk wanneer jy hoor van iemand in die gemeente wat siek is –

sal jy net maar aangaan met jou eie dinge, of sal jy Jesus se lewende nabyheid gaan wys in gebed, dalk ’n oproep of ‘n besoek?

Hoe sal dit lyk wanneer jy weet van iemand wat al vir maande nie die gemeente se samekoms bygewoon het nie?

Sal jy dit nie eers agterkom nie, sal jy maar net jou skouers oplig en aangaan met jou lewe, of sal jy navraag doen om te help of aan te moedig?

Jesus se opstanding was ’n fiese gebeurtenis – en netso behoort dit ’n fisiese impak te hê in die lewe van elkeen wat in Hom glo.

Wat is jou reaksie op Jesus se leë graf, op sy opstadning uit die dood?

Aanvaar die troos daarvan, die waarborg dat Hy die oorwinnaar is en as jy in Hom glo ook jy in Hom sal oorwin – dalk gou, dalk nog lank, maar verseker!

Hoor ook die oproep daarin om soos ’n opgestane kind van God te lewe, gehoorsaam aan jou Vader.

Die vrouens daardie oggend was bang-bewend stomgeslaan van verbasing en verwonderende ekstase.

Later weet ons was hulle gehoorsaam en het gaan vertel...

En ek en jy....? Wat is ons reaksie?

Amen